<classify> WAZIRI wa Mambo ya Ndani ya Nchi, Kangi Lugola amelitaka Jeshi la Polisi hususan Kikosi cha Usalama Barabarani, kujitathmini na kufanyia kazi yote yaliyowasilishwa kwenye kongamano la usalama barabarani kinyume cha hapo siku zao zinahesabika.Aidha, amesema kabla siku hizo hazijaisha, wachukue hatua kwani taarifa za kamati ya kuchunguza vitendo vya rushwa katika Kikosi cha Usalama Barabarani tayari ziko mezani kwake. Lugola alisema hayo jana wakati akifungua Kongamano la Kitaifa la Usalama Barabarani kwenye Ukumbi wa Karimjee jijini Dar es Salaam.Pia alilitaka Baraza la Usalama Barabarani kusimamia utekelezaji wa mpango mkakati wa baraza awamu ya nne, ambao umezinduliwa katika kongamano hilo na mwongozo wa utendaji na utekelezaji wa majukumu ya kamati za usalama barabarani za mikoa na wilaya ili kudhibiti ajali za barabarani na kuimarisha utendaji wa kamati. Vile vile kusimamia ukaguzi wa magari ili kuhakikisha magari mabovu yanaondoka barabarani.Baraza lihusike kuweka msukumo wa uanzishwaji wa mfumo wa lazima wa ukaguzi wa magari ili uanze kutumika haraka hapa nchini, alisema Waziri wa Mambo ya Ndani ya Nchi. Alishauri pia baraza hilo likamilishe uundwaji wa kamati za usalama barabarani za mikoa na wilaya haraka ili kamati hizo zianze kazi ili kwenda na mabadiliko yanayofanyika ndani ya baraza.Ikiwa ni pamoja na kuweka msukumo mkubwa katika mapendekezo ya marekebisho ya sheria ya usalama barabarani yanayolenga kuleta mabadiliko ya muundo wa baraza kulifanya liwe tendaji. Awali, alisema inaelezwa kuwa asilimia 76 ya ajali za barabarani nchini hutokana na makosa ya kibinadamu ambapo kati ya hizo asilimia 40 ya ajali hutokana na uzembe wa madereva.Kwa msingi huo ajali nyingi hapa nchini zinaweza kuzuilika iwapo tutabadili tabia zetu. Mathalani kwa mwaka 2018 madereva 1,556 walisababisha ajali kwa uzembe, madereva 364 walisababisha ajali kwa mwendokasi, madereva 61 kwa ulevi, madereva 725 walisababisha ajali kwa kuendesha pikipiki kizembe. Watu 103 walisababisha ajali kwa kuendesha baiskeli kizembe na watembea kwa miguu 259 walisababisha ajali kwa uzembe wao, alisema.Kwa upande wake, Kamanda wa Polisi Kikosi cha Usalama Barabarani nchini, Fortunatus Musilimu alisema hali ya usalama nchini imeendelea kuimarika kwa kuwa ajali za barabarani, vifo na majeruhi zimepungua. Kwa mujibu wa takwimu alizonazo, zinaonesha ajali hizo kupungua kwa kuwa Ijumaa mwishoni mwa wiki hii kulikuwa na ajali mbili nchi nzima ambazo zilisababisha kifo kimoja na majeruhi mmoja.  <topic>: KITAIFA 